
Относно: Предложение за промяна в Капиталова програма на Община Златоград за 2025 г.


УВАЖАЕМА ГОСПОЖО ПРЕДСЕДАТЕЛ,	

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

		След направен анализ на техническото състояние на обекти, включени в Капиталова програма за 2025 година, преди да се възложат процедури по ЗОП за избор на изпълнител за тяхното проектиране, с настоящата Докладна записка ви информирам за техническите характеристики на следните обекти: 
· Ул. „Велико Търново“, транспортна връзка с ул. „България“. Към настоящия момент се провежда процедура за същия имот, с искане за промяна на предназначението на горския терен, по заявление от юридическо лице. Предлагам средствата, в размер на 8 000 лв.  да бъдат прехвърлени за СМР на обект ул. „Младост“, с. Долен, в размер на 4 400 лв. и 3 600 лв. за доставка на модулна тоалетна за нуждите на с. Аламовци.
· Ул. „Виктор Юго“, гр. Златоград от О.Т.59 до О.Т. 59а. Поради възникнал спор за имотни граници, между физически лица, проектирането на обекта може да се предвиди на по-късен етап. Предлагам средствата, в размер на 2 000 лв.  да бъдат прехвърлени за СМР на обект ул. „Младост“, с. Долен.
· Ул. „Люляк“, гр. Златоград от О.Т. 997 до О.Т. 992. Няма възможност цялата улица да бъде реализирана като транспортна. Връзката ѝ с ул. „Васил Левски“ може да се изпълни като пешеходна пътека.
· Ул. „Диана“, гр. Златоград, от О.Т. 1190 през О.Т. 890, О.Т. 856 към О.Т. 857 и О.Т. 853. Няма възможност улицата в посочения участък да бъде реализирана като транспортна, поради стръмния ѝ терен. Предлагаме изцяло да бъде проектирана като пешеходна пътека.
· Ул. „Бреза“. Няма възможност цялата улица да бъде реализирана като транспортна. Връзката ѝ с ул. „Орфей“ и мостовото съоръжение над дерето може да се изпълни като пешеходна пътека.
· Ул. „Рила“, с. Ерма река. В трасето на уличната регулация има изградени жилищни и стопански постройки, с което се намаля габарита на улицата до 3.00 м. Нашето предложение е тя да се реализира като пешеходна пътека. 
· Ул. „Кокиче“, с. Долен. Цялата улица минава през частни имоти и покрай реката, което е съпроводено с допълнително проектиране на съоръжения, укрепващи улицата.
	В приложение, към докладната записка, прилагам информация за всички обекти, включени в Капиталовата програма за 2025 г., включително и за тези, за които е необходимо да се възложи изготвяне на КПИИ (Комплексен проект за инвестиционна инициатива), с цел  промяна на габаритите на улиците и реализирането им по сега съществуващите граници, както и ползването им като транспортен или пешеходен достъп.  
	От друга страна, в Капиталовата ни програма за 2025 г., фигурират следните обекти, чието изпълнение не бих могъл да реализирам, поради причини, описани по-долу:
· Изграждане на временна карантинна площадка за бездомни животни.
Понятието „временна карантинна площадка“ не намира легална дефиниция в българското законодателство. В нормативните разпоредби се упоменава „карантинно помещение“, което е необходимо изискване при изграждане на приюти за животни, съгласно Наредба № 41 от 10 декември 2008 г. за изискванията към обекти, в които се отглеждат, развъждат и/или предлагат домашни любимци с цел търговия, към пансиони и приюти за животни.
Предлагам този обект да бъде заменен с „Ветеринарномедицинска амбулатория - II категория“, реализиран в ПИ  31111.31.533 по КК на Златоград, за който е отреден УПИ II- Ветеринарна лечебница, кв.9 по ПУП на гр. Златоград. 
· Автоматични бариери за паркинг – 2 бр. Паркирането в Община Златоград е напълно безплатно. Целта на автоматичните бариери за паркинг е да се контролира достъпа до паркоместа чрез заплащане. 
Предлагам този обект да отпадне, а плануваните средства за него, в размер на 53 000 лв., да прехвърлят към обект по позиция 27 от Капиталовата програма: Ул. „Младост“, с. Долен. 
· Паркинг и възстановяване на пазар в кв. 72 по ПУП на гр. Златоград с идентификатор 31111.35.771. Предлагам този обект да отпадне от Капиталовата програма за 2025 г., с мотиви, описани в моя Докладна записка, с Ваш вх. № ОС-538 от 09.07.2025 г. и да бъде заменен с обект: „Атракционно туристическо влакче“.
	С оглед изпълнение на бюджета на Община Златоград и предвид описаните по-горе мотиви, се надявам да вземете положително становище и одобрите предложения проект на

РЕШЕНИЕ :

	На основание чл. 21, ал.1, т.6 от Закона за местното самоуправление и местната администрация, чл.124 от Закона за публичните финанси и чл.36 от Наредба № 23 на Общински съвет Златоград за условията и реда за съставяне на бюджетна прогноза за местни дейности за следващите три години, за съставяне, приемане, изпълнение и отчитане на бюджета на Община Златоград, Общински съвет Златоград

РЕШИ:

1. Одобрява промяна в Капиталовата програма за 2025 г., като заменя обект по позиция № 106 с наименование „Изграждане на временна карантинна площадка за бездомни животни“ на стойност 50 000 лв., с обект: „Ветеринарномедицинска амбулатория - II категория.
2. Одобрява промяна в Капиталовата програма за 2025 г., като изключва обект по позиция № 96: „Автоматични бариери за паркинг – 2 бр.“ на стойност 53 000 лв. и прехвърля сумата към обект по позиция 27 с наименование улица „Младост“, с. Долен.
3. Одобрява промяна в Капиталовата програма за 2025 г., като изключва обект по позиция № 42: Ул. „Велико Търново“, транспортна връзка с ул. „България“ на стойност 8 000 лв. и прехвърля сума, в размер на 4 400 лв. към обект по позиция 27 с наименование улица „Младост“, с. Долен и 3 600 лв. за нов обект: Доставка на модулна тоалетна за нуждите на с. Аламовци.
4. Променя сума за обект по позиция 27 с наименование улица „Младост“, с. Долен, от 124 920 лв. на 182 320 лв.
5. Одобрява промяна в Капиталовата програма за 2025 г., като включва нов обект с наименование „Атракционно туристическо влакче“ на стойност 150 000 лв., като  изключва обект по позиция № 97: „Паркинг и възстановяване на пазар в кв.72 по ПУП на гр. Златоград с идентификатор 31111.35.771, акт за общинска собственост № 1582/25.10.2018г.“.  
6. Възлага на Кмета на Община Златоград да отрази горепосочените промени в Капиталовата програма за 2025 г. на Община Златоград и по бюджета на Община Златоград за 2025 г.
7. Одобрява приложената справка за реализиране на включените обекти в нея, по начин, описан в графа Забележки.
Приложение: Приложение1 – проектиране на улици
С уважение,

МИРОСЛАВ ЯНЧЕВ
Кмет на Община Златоград

Изготвил:
Инж. ЮХ

Съгласували:

Инж. ЕЧ

В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

